Диалект лексикэм къыхиубытэхэрэр гущыIэхэу чIыпIэ гъэнэфагъэ горэм епхыгъэхэр ары. Литературабзэр лъэпкъым зэрэщытэу, ащ иэкономикэ, инаукэ, икультурэ, зэкIэ ищыIакIэ зэрафэIорышIэрэм фэмыдэу, чIыпIэ диалектым иамал къыубытырэр е зы чылэм, е зы районым, е нахь чIыпIэ иныIо горэм щыпсэухэрэр зэгуригъэIонхэр ары ныIэп. Диалект гущыIэхэр жэрыIуабзэр ары зыщагъэфедэхэрэр. ХэгъэушъхьафыкIыгъэ чIыпIэ нэшэнэ-гъэпсыкIэхэр, образыр нахь нафэу тхылъеджэм къыгурыIоным пае диалектизмэхэр художественнэ литературэм щагъэфедэу къыхэкIы.